《述古 其八》
明代·黎遂球

翔鸟无定栖，飞龙无亢鳞。韩信在淮阴，饥饿不谋身。

进食岂望报，斯言良有神。区区王齐楚，兔死狗亦烹。

孰与从赤松，辟谷留主恩。千秋漂母祠，堪与黄石邻。

作者简介：（?—1646）广东番禺人，字美周。天启七年举人。再应会试不第。善诗、古文，工画山水。崇祯中，陈子壮荐遂球为经济名儒，以母老不赴。明亡，方应陈子壮荐，为南明隆武朝，兵部职方司主事，提督广东兵援赣州，城破殉难。谥忠悯。有《莲须阁诗文集》。